# Seaduslikkuse põhimõte: alla 16-aastaste liikumispiirang

## Juhtumi kirjeldus

Valga Linnavolikogu sätestas 10.01.1996 Valga linna avaliku korra eeskirja, milles on keelatud „alla 16-aastastel viibida ilma täiskasvanud saatjata avalikes kohtades kella 23.00-6.00. Üldharidus- ja kutsekoolide direktorid ja huvialaasutuste direktorid on kohustatud noorteüritused lõpetama sellise arvestusega, et alla 16-aastased noored jõuaksid koju hiljemalt kell 23.00.“

Alla 16-aastane noor A. Z. viibis kell 23.54 Valgas avalikus kohas ilma täiskasvanud saatjata. Politsei karistas teda haldusõigusrikkumise eest. Politsei otsus kaevati Valga Maakohtusse ja kohus esitas Riigikohtule taotluse tunnistada linnavolikogu määrus põhiseadusevastaseks.

Riigikohus tunnistas Valga Linnavolikogu määruse vaidlustatud osas põhiseadusega vastuolus olevaks ja kehtetuks.

## Riigikohtu otsuse argumendid

* Riigikohus leidis, et Valga linna avaliku korra eeskiri piirab PS §-s 34 sätestatud liikumisvabadust.

PS § 34: „*Igaühel, kes viibib seaduslikult Eestis, on õigus vabalt liikuda ja elukohta valida. Õigust vabalt liikuda võib seaduses sätestatud juhtudel ja korras piirata teiste inimeste õiguste ja vabaduste kaitseks, riigikaitse huvides, loodusõnnetuse ja katastroofi korral, nakkushaiguse leviku tõkestamiseks, looduskeskkonna kaitseks, alaealise või vaimuhaige järelevalvetuse ärahoidmiseks ja kriminaalasja menetluse tagamiseks.“*

* Õiguste ja vabaduste tagamine on küll kohaliku omavalitsuse organite kohustus, kuid nad peavad seda kohustust täitma seaduslikult. Põhiseaduse § 13 lg 1 sätestab, et seadus kaitseb igaüht riigivõimu omavoli eest. Ka kohaliku omavalitsuse organid teostavad riigivõimu. Põhiseaduse § 3 lg 1 sätestab, et riigivõimu teostatakse üksnes põhiseaduse ja sellega kooskõlas olevate seaduste alusel. Seega kehtib Eestis demokraatlikes õigusriikides tunnustatud põhimõte, et avaliku võimu teostamisel tuleb järgida legaalsuse põhimõtet. Võimu teostamine peab olema legaalne nii võimuakti sisu kui võimu teostamise viisi ja vormi poolest.
* Põhiseaduse § 34 võimaldab piirata alaealiste liikumisvabadust nende järelevalvetuse ärahoidmiseks. Kindlasti on alaealiste järelevalvetuse tõenäosus öisel ajal suurem kui päevasel. Seetõttu ei ole välistatud, et alaealiste järelevalvetuse ärahoidmiseks on mõistlik piirata teatavatel juhtudel nende liikumisvabadust.
* Alaealiste liikumisvabaduse piiramine on iseenesest võimalik, kui on põhjendatud, et see piirang on vajalik alaealiste järelevalvetuse ärahoidmiseks, proportsionaalne soovitava eesmärgiga ja soovitud eesmärki pole võimalik muul viisil saavutada. Piirang peab olema ka täidetav ja mõistlik ning demokraatlikus ühiskonnas vajalik.
* Põhiseaduse § 34 annab võimaluse piirata liikumisvabadust seaduses sätestatud juhtudel ja korras. Seaduse all mõistetakse Põhiseaduse selles sättes seadust formaalses mõttes, mitte aga igasugust õigusloovat akti.
* Isegi kui alaealiste järelevalvetuse ärahoidmine on kohaliku elu küsimus, ei saa kohaliku omavalitsuse organ alaealiste liikumisvabaduse piiranguid kehtestada, sest Põhiseaduse § 34 sätestab ühemõtteliselt, et liikumisvabadust saab piirata vaid seaduses sätestatud juhtudel ja korras. Seadusega alaealiste liikumisvabaduse võimaliku piiramise juhtude ja korra sätestamisel võib aga kohaliku omavalitsuse organil olla õigus otsustada liikumisvabaduse piirangute rakendamist kohaliku omavalitsuse üksuse territooriumil.

Kokkuvõttes leidis Riigikohus, et omavalitsus saaks alaealistele öisel ajal nende endi kaitseks liikumispiirangu kehtestada, kui Riigikogu talle seadusega sellise õiguse ette näeks.

Allikas: [Riigikohtu otsus 3-4-1-3-97](https://www.riigikohus.ee/et/lahendid/marksonastik?asjaNr=3-4-1-3-97)